khistorydata/jeongjo-sjw-relations huggingface dataset:
정조 3년
李在學。以義禁府言啓曰。禁府時囚罪人照律議處。以草記今日內擧行事。命下矣。時囚罪人李憲洛李重馥權等段。不有事目。莫重正稅。不能趁期上納。以至筵白請罪之境。揆以法忽。已極慢忽。今雖準納。其違越定限之罪。有難容貸。以此照律罪。取考均廳事目。則上納期限。依大同事目。錢則正月內。米則四月內上納。限內未納。發船愆期。裝載過數守令。論罪解由拘礙等事。亦依大同例施行。續大典漕轉條。有曰。大同米陸運自納邑守令。趁期領民納京倉。托故不來及不爲畢納者。以制書有違律論。大明律制書有違條。有曰。凡奉制書。有所施行。而違者杖一百。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖矣。李憲洛李重馥權等。各杖一百收贖。告身盡行追奪。放送。任希澤段。筵席事體。何等至嚴。而不能敬愼。以致失措。事極可駭。以此照律罪。取考律文。則大明律不應爲條。有曰。凡不應得爲而爲之者。笞四十。大典推斷條。有曰。犯私罪。笞四十。附過還職。犯枉法受贓外。笞杖竝收贖矣。任希澤。笞四十。收贖附過還職。放送。李文喆段。還穀法意。本自嚴重。而身爲守宰。一任下輩之幻弄。已捧於小民之穀。換錄於吏鄕未捧之名下者。至於一千九百餘石之多。已極可駭。所謂反餘剩穀。雖稱流來謬例。名色旣甚不正。決非爲官長者所可染指之物。況朝家特令停捧之後。元還則已在於停捧之中。而剩穀則勒徵於停捧之後。乃至於折取元還。以充不足之數者。合爲一百九十餘石。勅需事面。與他自別。而三百五十餘兩之勅錢。擅自取用於留庫之中。雖云還報。亦係不法。朝家役民之禁。何等至嚴。而四五百名浮黃之民。私自使役。輸致木板於數百里之地。以爲料利之計者。尤極無嚴。而其所稱剩穀之補賑飢民者。不過爲二石十斗之零。板材之修補公廨者。反歸於發賣私用之科。當初供辭節節誣罔之狀。已露於道臣査啓之中。究厥諸般罪犯。萬萬痛駭。竝只以此照律罪。取考律文。則大明律那移出納條。有曰。凡各衙門守支錢糧等物。若監臨主守不正收正支那移出納者。竝計贓。準監守自盜論。罪止杖一百流三千里。同律隱匿稅糧課物條。有曰。凡應納稅糧隱匿。費用或詐作損失者。準竊盜論。一貫以下。杖六十。一百二十。貫罪止杖一百。流三千里。私借錢糧條。有曰。凡監臨主守將係官錢糧等物。私自借用。雖有文字。竝計贓。以監守自盜論。一貫以下。杖八十。二十五貫。杖一百流三千里。私役部民夫匠條。有曰。凡有司官私役。使部民出百里之外者。一名。笞四十。每五名加一等。罪止杖八十。續大典雜令條。有曰。京外官料利爲名者。依那移出納律論罪。止杖一百。流三千里。大明律對制上書詐不以實條。有曰。凡上書及奏事詐不以實者。杖一百。徒三年。名例。有曰。二罪以上俱發。以重者論。大典推斷條。有曰。犯私罪杖一百以上之罪。決杖。告身盡行追奪。先朝受敎內。王府決杖者。代以金贖矣。李文喆從重論。杖一百收贖。告身盡行追奪。流三千里。定配於慶尙道昆陽郡。而以議啓內辭意。具罪目。依例發遣府書吏。押送配所。何如。傳曰。允。如有功議者。各減一等。
정조 3년
漢城判尹李福源疏曰。伏以臣素患阿堵之症。重添於社壇將事之夜。赤膜白瞖。蔽壅全瞳。不能開睫。不能視物。黑室伏枕。晝夜叫痛十有七日于今矣。卽以親祭祭文製進事。牌召連降。藉令臣無本來情勢。卽今病形。萬無可論於官職去就。坐犯薦違。惶恐罔措。至於京兆詞訟。不容久曠。所帶牲署。亦有目下擧行之事。伏乞聖明。俯垂諒察。將臣本兼諸任。亟許遞免。仍賜長暇。俾得以隨便醫治。以卒生成之澤。不勝幸甚。答曰。省疏具悉。病旣難强。方欲變通矣。
정조 3년
大司憲李普行箚曰。伏以國運不幸。亂逆層生。凡其平日支黨之彰著難掩者。次第鋤治。所以嚴懲討也。然其中亦有當治而不治者。公議之拂鬱。厥惟久矣。至若徐命膺之於賊能。其附麗親昵。情同骨肉。而至使其子。結爲師弟。隨其鼻息。承奉唯諾之狀。乃擧世之所共知。而方賊能竄配之日。其子爲之治行裝送。則其密勿綢繆。放恣無忌。又未有若是之甚者也。然而特以其所處之異於他人之故。人莫敢言耳。日昨儒臣之所懷。其所論列李聖模趨附能賊之事。實出於一世之公議。然至於受能賊指揮之銓官。乃非別人。卽命膺也。而只稱銓官。不擧其名。又於勘律之際。只擧聖模而不及於命膺。是豈論思之地。輕重得當之道哉。臣不能不爲儒臣慨然也。雖然公論積鬱之餘。此言旣發於筵席之上。則在命膺之道。所當驚懍罔措。泥首俟勘之不暇。而偃息在家。殆若無故者然。其無所顧忌。何至於此耶。夫有國之所重。莫大於刑政。而惡不見懲。罪不必罰。苟可以勢而獲免。則刑政於是乎失平。而衆心難服。國不可爲國矣。甚可懼也。我殿下雖以天地之量。特垂包容之恩。輒從罔治之典。過施寬恕之政。以至于今。然公憤久而愈激。人心去益不平。是豈春秋先治之義。而其可曰。國有法乎。臣謂判府事徐命膺。爲先亟施流放之典。前府使李聖模。亦宜允從儒臣之所請。使刑政得平而人心悅服。斷不可已也。今日賓對。方將趨造之際。素患冷癖風眩之症。猝地添劇。轉動無路。敢入文字。仰瀆宸嚴。不勝惶恐俟罪之至。取進止。答曰。省箚具悉。處今日論人以乙丙前事。則能得脫此關者。幾希矣。況能賊作逆。在於重臣弟抗章之後。寧有爲讎家而爲讎人黨與之理乎。嗚呼。世變雖無窮已。胡知斯人之家而有是遭罹也。
정조 3년
己亥十二月二十七日。兼春秋朴行淳。義禁府啓目。前郡守李文喆還穀幻弄罪。照律。何如。啓。傳曰。依允。
정조 3년
己亥十二月二十七日巳時。上御誠正閣。大臣備局堂上引見入侍時。左議政洪樂純。知中樞府事具善復。行副司直鄭尙淳。右參贊鄭光漢。戶曹判書金華鎭。禮曹判書李衍祥。行副司直李柱國。行訓鍊都正李敬懋。行副司直李邦一。行都承旨鄭民始。江華留守李性源。左副承旨朴祐源。假注書朴鎤。記注官金一衡。記事官金載瓚。以次進伏訖。樂純曰。聖體。若何。上曰。一樣矣。樂純曰。王大妃殿氣候。若何。上曰。一樣矣。樂純曰。惠慶宮氣候。若何。上曰。一樣矣。樂純曰。此濟州牧使金永綬狀啓也。以爲舊還依朝令停退。新還期於準捧。而奴婢身貢米。每口二斗內減一斗。男丁大同米。五斗內減一升。捧上軍兵合操其弊不貲。依近例停退。逃老故病廢之類。隨闕塡充。待明春從附近哨司鍊。而凡諸擧行等事。固當稟旨。恭俟指揮。候風往來之際。每致不及之慮。姑先擧行。竝令廟堂稟處矣。此是守臣先爲擧行。依例啓聞者。依此施行之意。分付。何如。上曰。依爲之。出擧條樂純曰。此正言徐有成上疏也。以爲。明經之科。有名無實。使主司之臣。勿以口誦歸重。多發文義。探其見解。多出連畵。試其製才。減損考講之數。剩取生畵之科。著爲定式事也。經生之專事口讀。不解文義。積弊成習。合有改規。臺臣所論。誠有意見。而習尙已痼。有難猝變。今若一朝發難鉤深。製述戰藝。則此不可責之以時月之間。下該曹從長講確。務歸至當。以爲稟處之地。何如。上曰。依爲之。出擧條樂純曰。此左參贊黃景源箚子也。其中淸白吏事。有令廟堂覆奏之命矣。凡選廉吏之規。該曹廣擇物議。十分停當後。擧議廟堂。仍爲稟處。今則禮判已出。以此先爲分付。何如。上曰。依爲之。出擧條樂純曰。向日昨年舊還三分二停捧之命。德意藹然。民受實惠。今聞守摠兩營舊還。則非畿營所句管。故不入於行關中。而民間形勢。實無準捧之望。此亦依前下敎。一體特減三分之二。使近畿之民。有均蒙之喜。免向隅之歎。何如。上曰。依爲之。出擧條上曰。社稷親祭時亞獻官。付標以來乎。民始曰。尙未入來矣。上曰。大臣當爲之。都尉宗班不當爲之意。分付。上指兼春秋金一衡曰。彼爲誰。祐源曰。兼春秋金一衡矣。上曰。易次進伏。生疎所致。而朝體所在。焉敢慢蹇。仍命汰去。上曰。居在何地。居平安道楚山矣。上曰。雖居遐土。安敢若是。上曰。竝與本職而汰去。卽爲出代。出榻敎祐源曰。今日賓對。玉堂不入。事甚未安。肄儀進去外。行公玉堂。推考。何如。上曰。依爲之。出擧條仍命退。諸臣以次而退出。
정조 3년
己亥十二月二十七日午時。上御誠正閣。右副承旨入侍時。右副承旨李在學。假注書朴鎤。記事官柳橚金載瓚。以次進伏訖。上命書傳敎曰。卿之此擧。萬萬過中矣。卿之居是位。果因何許秉執。何許樹立而然也。卿豈忍爲此。卿豈忍爲此。急於敦諭。未暇長語。又在手書中。卿其卽爲入侍。聽我面諭事。遣入侍承旨敦諭於領議政。仍傳命召及手書。與之偕入。仍命退出。諸臣以次退出。
정조 3년
己亥十二月二十七日未時。上御誠正閣。禮兵房承旨入侍時。左承旨李亨逵。左副承旨朴祐源。假注書朴鎤。記事官柳橚金載瓚。以次進伏訖。上命書傳敎曰。判尹旣諭。見帶諸職中提學提調之任。俱係時急擧行者。今姑許遞。上曰。典牲提調口傳差出。藝文提學前望單子。入之。待下批牌招察任事。出榻敎上曰。弘文提學洪樂命更爲牌招。上曰。犒饋所以春塘臺爲之事。分付。祐源先退。仍命亨逵書傳敎曰。如此紀綱。前所不見。然則出韻科次。其將廢閣乎。知有國綱。豈容乃爾。弘文提學洪樂命。從重推考。斯速擧行。仍命退。諸臣以次退出。
정조 3년
行都承旨鄭民始齋宿。左承旨李亨逵齋直。右承旨金文淳齋宿。左副承旨朴祐源齋直。右副承旨李在學齋宿。同副承旨金尙集齋宿。注書鄭東浚齋宿金載瓚齋宿。事變假注書吳泰賢仕。
정조 3년
傳于李亨逵曰。禮房承旨。入侍。
정조 3년
以香室社稷祈穀祭二十九日受押單子。傳于李亨逵曰。親押。
정조 3년
李亨逵啓曰。藝文提學蔡濟恭牌不進推考傳旨。今方捧入。而莫重親祭祭文之尙不製進。事體所在。誠極未安。更卽牌招。何如。傳曰。允。
정조 3년
傳于金尙集曰。藝文提學如是違牌。情病間有無。知入。
정조 3년
以來初二日犒饋處所取稟。傳于朴祐源曰。依昨年例爲之。
정조 3년
傳于李亨逵曰。右承旨。入侍。
정조 3년
傳于金尙集曰。藝文提學。更爲牌招。
정조 3년
金文淳啓曰。領議政徐命善。依下敎。來待矣。傳曰。入侍。
정조 3년
傳于朴祐源曰。宣傳官。口傳差出。
정조 3년
兵曹。口傳政事。以田光濂爲宣傳官。
정조 3년
李亨逵啓曰。藝文提學蔡濟恭再牌不進推考傳旨。今方捧入。而屢度飭敎之下。一向違召。尙不承膺。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
傳于朴祐源曰。左副承旨。同副承旨。入侍。
정조 3년
朴鎤汰去代。李錫夏爲假注書。
정조 3년
以副應敎趙時偉牌不進罷職傳旨。傳于李亨逵曰。只推。更爲牌招。
정조 3년
備忘記。罰亦施矣。歲除隔日。前校理柳孟養。前正言徐有成。竝敘用。
정조 3년
傳于鄭民始曰。新薦注書。待完薦。令該曹卽爲口傳擬入。
정조 3년
傳于朴祐源曰。新除授注書。待下批牌招察任。
정조 3년
傳于鄭民始曰。未肅拜玉堂。許遞。
정조 3년
副修撰前望單子。入之。柳孟養落點。
정조 3년
鄭民始啓曰。注書薦歲前擧行事。命下矣。副修撰柳孟養。卽爲牌招。使之擧行。何如。傳曰。允。
정조 3년
吏曹。口傳政事。以金載瓚爲注書。
정조 3년
備忘記。以吏曹別單前承旨蔡弘履。前參議鄭元始兪恒柱。前正言徐郁修。前執義李惠祚。前修撰李顯永朴天行。前都事申熤朴天衡。前府使洪良浩。前佐郞李正薰。竝敘用。其中如以他律未準限者。蕩滌。
정조 3년
備忘記。罰已行。歲將飜矣。來且觀之。前大司成李命植。特爲敘用。
정조 3년
傳于鄭民始曰。承旨。入侍。
정조 3년
以持平韓晩裕牌不進罷職傳旨。傳于朴祐源曰。只推。
정조 3년
李亨逵。以弘文館言啓曰。召對繼講冊子東國通鑑不足件數草記。允下矣。今伏承以此三件。爲上下番及參贊官件。以芸閣所藏件。爲翰注件事。命下。而卽問于芸閣。則只有一件。又爲不帙。召對件數。自是八件。而以此四件分排。則御覽件及翰注二員及懸吐較正件合四件。未免不足。何以爲之。敢稟。傳曰。御覽件當內下。其餘不足三件中二件。自戶曹貿上。懸吐件。置之。
정조 3년
鄭民始。以吏曹言啓曰。今此正朝祭大祝典祀官。多以侍從塡差。而時無職名人員。令該曹。口傳付軍職。何如。傳曰。允。
정조 3년
李亨逵。以禮曹言啓曰。卽接穆陵參奉所報。則本陵正朝祭享時。兩官當爲備員參祀。而別檢有闕未差云。莫重祭享。兩官不可不備。別檢有闕代。卽令該曹口傳差出。以爲備員將事之地。何如。傳曰。允。
정조 3년
朴祐源。以兵曹言啓曰。各處軍號。四所部將各廳將校。例爲受去。而奎章閣軍號則自宿衛所傳給于奎章閣。宿衛所罷後。入番將校。尙入於省記中。故自本曹依例傳給矣。今月二十日將校撤番之後。軍號無可傳之所。問于奎章閣所屬。則一番上達。然後可以擧行云云。而終不受之。莫重軍號。無傳給之處。事實雖如此。稽緩之失。在所難免。惶恐待罪。敢啓。傳曰。請待罪之堂上。罷職已久。今無可論。至於軍號。則與宿衛時有異。此後下鑰後。封呈于當番司卷處。以爲御覽後。頒給之地。
정조 3년
吏曹。口傳政事。以李尙度爲穆陵別檢。
정조 3년
朴祐源。以兵曹言啓曰。來正月初一日動駕時。本曹郞廳侍衛。不可不備員。而正郞徐有鍊沈樂洙。佐郞林道浩。差祭正郞權應奎。豫備兼春秋進。佐郞一員未差。侍衛各差備。他無變通之道。佐郞有闕代。令該曹在京無故人口傳差出。以爲備員之地。何如。傳曰。莫重動駕。侍衛不可不備。權應奎。他曹佐郞有闕窠換差。與未差之代。令該曹以口傳三司中。擬入。
정조 3년
傳于朴祐源曰。兵曹正郞望。擬入。
정조 3년
吏曹。口傳政事。以權應奎爲戶曹正郞。朴天行爲兵曹佐郞。
정조 3년
金尙集。以兵曹言啓曰。來正月初一日社稷擧動時。本曹補把京畿驛馬十五匹依例入把之意。分付本道。何如。傳曰。允。
정조 3년
朴祐源。以兵曹言啓曰。旣伏見傳敎下者。觀此慶尙監司褒貶啓本。在家別將前府使鄭冑新。置之上考。而冑新雖是本道人。方以局別將在京。則未知京鄕各有一冑新乎。此則不然。前任府使者。只有一冑新。一考之目。訓局旣書上等。嶺營又書上等。設有此等謬例。決非嚴明殿最之意。然姑不處分。以此意分付該曹。査實論理稟處事。命下矣。局別將鄭冑新處査問。則渠以慶尙監營在家別將。今年二月。受由上京。九月爲局別將。仍爲留京云。冑新旣在京中。爲軍門將官。則本道別將之任。自當遞改。而監營殿最書啓之時。未能覺察。仍以本任書考以啓者。難免不審之失。且非嚴明殿最之意。該道臣推考警責。何如。傳曰。以守令貶目觀之。擧皆精詳。何察於微細襲謬之事乎。請推事。特爲安徐。此後使之釐正事。行會本道。可也。
정조 3년
朴祐源。以漢城府言啓曰。因內需司啓本。慶尙道河東府敗船人張孟用。移京兆照律嚴處事。允下矣。今四月。河東船人張孟用。以義烈宮與諸宮房所納稅穀敗船事。該宮侵徵於沙格。不堪其督徵。上京呼訴於臣府。故取考戶曹所在南陽府牒呈。則河東府各宮房所納稅米粗所載船一隻。四月二十八日夕水。到于本府靈興島後洋。猝遇大風致敗。船隻與稅穀。沒數漂失。不知去處。沙格十五名騎船內。十四名段。適因嶺南漕船沙工鄭云景之所救拯活。僅得生出。其中火丁金萬年金渰死洋中。伊日大風。亦是挽近之所無。船隻之致敗。勢所固然。非但船穀之漂失。人物之渰死。尤爲慘然。本府境內。多般搜拯。終無去處。同渰死人。容疤後錄。牒報於畿營。自畿營粘移戶曹。自戶曹捧甘內司矣。凡大洋致敗。人物渰死。則勿爲侵徵。昭載法典。今此南陽報狀。畿營粘移。戶曹捧甘。若是丁寧。則該宮不有捧甘。督令該邑。徵捧漂失之穀物。已是法外。而反以張孟用之呼訴。直請照律。殊極駭然。內需司之只憑該宮之手本。不待臣府之査決。徑先啓聞。尤涉矇然。此必是該宮所任輩慫慂之致。其所任等。自臣府照律科治。而船人照律一款。本事旣如此。則別無可罪之端。何以爲之。敢啓。傳曰。大抵宮房手本。非不言嚴防。而至於玆事。旣違添載之事目。又有幻名之疑端。故循例所下矣。卿府如是執奏。殊可尙也。所請依施。以爲後日他宮房徵戢之道。而上項兩件事。分付。戶刑曹。使之公覈酌處。可也。
정조 3년
李在學。以義禁府言啓曰。殿牌作變罪人鄭江。發遣府都事拿來後擧行事。草記批旨內。雖不拿來。自本道行刑。亦有前例乎。知入事。命下矣。取考本府謄錄。則己巳年分。安邊府殿牌作變罪人尙仁贊迪等。拿來設鞫。結案取招後。還爲下送本道。令該道都事監視。大集民人後。有依律正法之例矣。敢啓。傳曰。不設鞫爲之之例。有之否。更爲溯考前例。過齋後。稟處。
정조 3년
又以義禁府言啓曰。時囚罪人李憲洛李重馥權等。杖一百。收贖。告身盡行追奪。任希澤。笞四十。收贖。附過還職。李文喆。杖一百。收贖。告身盡行追奪。慶尙道昆陽郡流三千里定配事。草記批旨內。如有功議者。各減一等。啓下矣。李重馥八代祖徖。敵愾功臣云。功減一等。杖九十。收贖。奪告身四等。任希澤祖守迪。揚武原從功臣全昌尉異姓五寸親云。功議各減一等。笞二十。收贖。李文喆祖汝迪。揚武原從功臣和義君九寸親云。功議。各減一等。杖九十。收贖。告身盡行追奪。徒二年半定配。而李憲洛權等。無功議云矣。敢啓。傳曰。知道。
정조 3년
大司憲李普行啓曰。臣之以徐命膺事。箚論。蓋以積鬱之衆憤。不可不伸。將頹之堤坊。不可不嚴。故敢貢激慨之愚忱。竊冀聖鑑之俯察。而及承批旨。不賜允許。誨諭備至。臣於是。竊不勝惶惑。而繼之以慨然也。夫前後諸賊凶謀逆節之綻露。雖在於乙丙之後。而其所糾結醞釀之計。皆在於乙丙之前。則殿下其果以能賊爲逆之窩窟根柢。不在於乙丙之前。而忽地闖出於乙丙之後乎。噫。能賊。乃千古所無之凶逆也。其狼心梟性。包藏禍心。非一朝一夕之故。而其所倚以爲勢。藉以爲力者。以其徒黨之寔繁也。苟使能賊一身之外。更無黨援。則雖欲有爲。其可得乎。以此論之。凡爲能賊之親昵黨與者。其可以乙丙前後。分以二之。置而不論乎。噫。彼命膺之爲能賊血黨死友之狀。旣通國之所共知。則勿論乙丙之前後。雖無一毫別般干犯之端。尙難逭於黨與之誅。況能賊竄配之日。卽逆節旣露之後。而至於其子治行裝送。涕泣相別。則其宿處難忘。眼無國讎之心。昭不可掩。而此乃在於丙申。則其可謂其弟抗章之後。改心易慮。與能賊判作讎家。不爲其黨與者乎。聖批所敎。臣實未曉也。噫。其弟相臣之秉執樹立。誠爲卓然。凡其在廷臣僚。寧有毫分或傷其家之意。而但樹立自樹立。公法自公法。而旣無竝行兩全之道。則又豈可以其樹立之故。竝與公法而廢之哉。然則今我聖上之所以靳允於臣箚之所言者。雖其特念其弟之樹立。欲貰其兄之所犯。臣則決知其不可也。苟如是。則功罪相蒙。刑賞失當。人心由是而益拂鬱矣。堤坊由是而益不嚴矣。此非但貽累於殿下之刑政。抑亦非所以爲其家終始全保之道也。以殿下之明聖。何不念及於此耶。臣竊重爲之慨然也。至於李聖模事。比之命膺。雖有輕重之不倫。而亦不賜可否之發落。是豈所以重臺言尊臺體之意哉。此莫非臣人微望輕。誠不能以見孚。言不足以取信之致。臣於是。尤不勝惶恐慙愧之至。其何敢一刻晏然於長憲之地乎。請命遞斥臣職。答曰。李聖模事。果未及。下敎矣。以定配擧行。徐命膺事。方商量處之。勿辭。亦勿退待。
정조 3년
領敦寧李溵箚曰。伏以歲律將除。月正方屆。當此新舊餞迎之際。倍切臣子戀結之忱。而第臣於月初陪從也。所騎顚蹶。右股觸傷。酸疼浮高。雜試蒸熨今至二十餘日。牀褥轉側之間。尙不得運動。動輒須人。作一籧篨。加以腹脹前症。乘時添重。牽引喘促。氣息凜如。殆無生人之事。前此候班誓儀。皆不免闕禮。來日起居。社壇親享。又末由隨諸臣之後。以效其忱誠。臣分都虧。爲罪滋大。伏枕悚恐。無地自容。玆敢短箚自列。仰請譴何。伏乞聖明。亟降威罰。以警具僚。以安微分。不勝幸甚。取進止。答曰。省箚具悉卿懇。美疴。殊極悶慮。未赴班次。何庸巽讓。惟冀安心調將也。仍傳曰。此批答。遣史官傳諭于領敦寧。
정조 3년
己亥十二月二十八日辰時。上御誠正閣。右承旨入侍時。右承旨金文淳。記事官鄭東浚柳橚金健修。以次進伏訖。上命讀公事。文淳讀奏訖。文淳曰。大臣書啓。開東時入來。而正書之際。假注書朴鎤。謂以筆拙。推諉他人。至於累次催促。而終不書納。以致遲滯。極涉駭然。本院請推之外。無他可施之罰。何以爲之乎。上曰。汰去。可也。出擧條仍命退。承史以次退出。
정조 3년
己亥十二月二十八日辰時。上御誠正閣。大臣入侍時。領議政徐命善。行都承旨鄭民始。事變假注書吳泰賢。記註官柳橚。記事官金載瓚。以次進伏訖。命善曰。人言之侵攻臣兄。必不止於此。似必有繼攻者矣。上曰。臧害豈可易乎。新舊之歲。似不得見卿。殊甚悵然。亦有筵席未盡之懷矣。仍先命大臣退出。諸臣亦以次退出。
정조 3년
己亥十二月二十八日巳時。上御誠正閣。禮房承旨入侍時。左承旨李亨逵。假注書朴鎤。記事官柳橚金載瓚。以次進伏訖。上曰。弘文提學入來。而春帖子出韻乎。亨逵曰。俄者入來。已出韻矣。上曰。今始出韻。何以及期製來乎。亨逵曰。已分付矣。上曰。藝文提學。更爲牌招事。出榻敎以偕來承旨書啓。命書傳敎曰。知道。手書中。略布予意。有卿向來樹立。又有卿今日遭罹。安有如許不可知之事也。然丁酉秋酬酢。雖謂之逆覩。可也。噫。以予與卿之間。何有乎外至之說也。謂若漫辭敦勉。殆近不誠。悠悠世變。料已熟矣。卿若終始不避夷險。則卽爲造朝。聽予面諭也。事更爲傳諭其於偕入。以領議政待命啓辭。又命書傳敎曰。卿其勿待命造朝。聽予肝膈之諭事。遣入侍承旨敦諭。仍傳命召與之偕入。又命書傳敎曰。他承旨竝卽牌招。推移入直。仍命退。諸臣。以次退出。
정조 3년
己亥十二月二十八日酉時。上御誠正閣。都承旨入侍時。行都承旨鄭民始。記事官金載瓚柳橚徐龍輔。以次進伏訖。命書傳敎曰。注薦復舊後。因先朝受敎。曾經及時任實注書。必會堂后薦進。旣有定式。則事面與前有異。今此在外任人。不但所薦人之最後進。以定式之意言之。有難入闕。自當待後薦。而此後如此之時。亦依此擧行事。與先朝受敎。同載故事。又命書傳敎曰。明日親押。當於午後爲之。時刻依此磨鍊。又命書傳敎曰。再明日動駕時。適値元朝。入直外軍兵如屛門把守。此等衛外待令之類。入齋室後。權令退送。鍾下後更爲待令事。分付兵曹及各該營門。命退。諸臣。以次出。
정조 3년
己亥十二月二十八日午時。上御誠正閣。左副承旨同副承旨入侍時。左副承旨朴祐源。同副承旨金尙集。記事官鄭東浚柳橚金健修。以次進伏訖。上命讀公事。祐源讀奏訖。命書判付。祐源曰。軍兵節目。何等愼重。而兵曹節目中。不言內入直。只言外營者。事甚疎漏。不可無警。兵曹判書具允鈺推考原節目。使之改修正以入。何如。上曰。依爲之。出擧條仍命退。諸臣以次退出。
정조 3년
行都承旨鄭民始齋宿。左承旨李亨逵齋直。右承旨金文淳齋宿。左副承旨朴祜源齋宿。右副承旨李在學齋直。同副承旨金尙集齋宿。注書鄭東浚齋宿金載瓚齋直。事變假注書吳泰賢仕。
정조 3년
大殿王大妃殿惠慶宮中宮殿。政院玉堂朝廷二品以上六曹堂上兩司長官奉朝賀過歲單子問安。答曰。知道。
정조 3년
朴祐源啓曰。今日親押時。兵曹判書具允鈺。當爲進參。而方在呈告中。不爲入來。卽爲牌招。何如。傳曰。允。
정조 3년
傳于金尙集曰。禮兵房承旨入侍。
정조 3년
李亨逵啓曰。明日動駕時。左右史不備。兼春秋。令該曹口傳差出。何如。傳曰。允。
정조 3년
吏曹口傳政事。兼春秋權應奎鄭益祚李東稷單付。
정조 3년
吏曹口傳政事。以呂萬永爲兵曹正郞。
정조 3년
兵曹口傳政事。以安昌君燝爲都摠管。
정조 3년
鄭民始啓曰。明日大駕詣社稷後。王大妃殿惠慶宮問安。何承旨進去乎。取稟。傳曰。同副承旨進去。
정조 3년
吏曹口傳政事。以鄭元始爲兵曹參議。徐有防爲參知。
정조 3년
傳于朴祐源曰。明日開門。差晏爲之。
정조 3년
備忘記。校正廳提調恩彦君禋。兼刑曹判書蔡濟恭。半熟馬一匹賜給。跋文製述官大提學徐命膺。書寫官安川君烓。各熟馬一匹賜給。校正官西溪君熠花陽君榷。都廳正趙尙鎭。竝加資。主簿兪任柱。直長南履範。竝陞敍。監役李觀秀。陞六。元定忠義李德禧等。當職除授。加出忠義韓師曾。兒馬賜給。寫字官彭得大洪慶運。各熟馬一匹賜給。閔重錫等四人。各兒馬一匹賜給。計士畫員唱準錄事等。上弦弓一張賜給。員役工匠等。令該曹分等施賞。
정조 3년
金尙集。以糧餉廳從事官。以都提調意啓曰。本廳變通事。以草記擧行之意。昨於筵中。伏承下敎。而非但諸議參差。有難遽然劃定。本廳一年稅入。不能當一年支放。故頃因度支之臣疏論。諸道屯土。今方發關査定。待其齊報。商量其稅入多寡。以爲從便稟處之地。何如。傳曰。知道。
정조 3년
朴祐源。以訓鍊都監言啓曰。明日擧動時。隨駕軍兵。以內外入直軍擧行事。命下矣。金虎門入直軍九十名。弘化門入直軍九十名。以出番將官率領。爲挾輦南營入直。馬軍。四十五名廣智營入直。步軍四十五名北營入直。標下軍四十名。亦以出番將官率領。爲先廂而竝待標信出用。還宮後。還入直之意。敢啓。傳曰。知道。
정조 3년
又以禁衛營言啓曰。明日擧動時。隨駕軍兵。以內外營入直軍兵擧行。而步軍各留五名。騎士全數除出。訓將都領事。命下矣。銅龍門入直軍一百六名。西營入直軍四十名。新營入直軍四十二名。南別營入直軍二十五名內。依傳敎。各留五名。該將官。率領仍直。其餘赴陣軍兵。以出番將官率領。而新營入直騎士二十五人。則該番將全數率領隨駕事。竝待標信擧行。還宮後。還入直之意。敢啓。傳曰。知道。
정조 3년
又以御營廳言啓曰。明日擧動時。隨駕軍兵。以內外營入直軍兵擧行。而步軍各留五名。騎士全數除出。訓將都領事。命下矣。東營入直步軍五十三名。集春營入直步軍五十名。新營入直步軍一百五名內。依傳敎。各留五名。該將官率領仍直。赴陣軍兵。以出番將官率領。而東營入直騎士二十五人。則該番將全數率領隨駕事。竝待標信擧行。還宮從。還入直之意。敢啓。傳曰。知道。
정조 3년
金文淳。以義禁府言啓曰。前府使李聖模。以定配擧行事。承傳。啓下矣。李聖模時在京畿砥平地云。依例發遣府羅將。咸鏡道甲山府定配。而承傳內辭意。具罪目。自砥平地執捉。仍令押送配所。何如。傳曰。允。
정조 3년
領議政徐命善疏曰。伏以臣遭罹罔極。闔門震怖。泥首金吾。恭俟嚴誅。不意仁覆之天。曲垂終始之澤。再遣近侍。臨宣別諭。至於昭回雲漢特降手書。鄭重恩言。反復丁寧。則尤非負罪賤臣所當得者。臣雙擎跪讀。自不覺血淚之被面也。臣旣承此恩數。未假他顧。拚棄廉隅。冒没趨召。一以爲叩謝之忱。一以爲祈懇之計。而前席嚴畏。未能悉暴其情。退將一疏。以冀宸心之矜諒焉。噫。臣兄之與能賊相親。臣兄丁酉之疏。已自首之矣。當時聖敎。開釋無餘。前後事實。塗人耳目。而況且乙丙以前。與能賊相親者。不但臣兄一人。則今於三年之後。追理往迹。若是斷斷者。豈有他哉。只緣臣之兄弟。徒知盡瘁之義。罔念滿盈之懼。世所稱權要之地。莫如首揆文衡。而一門之內。互相分據。有除輒膺。無所斂避。則人怒鬼猜。於是乎生。夫質的張而弓矢。至焉。林木茂而斧斤。入焉。古之炯戒也。臣之兄弟。顧安得獨免乎。然臣於昨筵。略已敷陳。今不必更事煩瀆。而惟是憲臣箚語。雖不擧似臣名。其曰。地處有異。人莫敢言者。臣之謂也。其曰。以勢獲免。刑政失平者。臣之謂也。爲人臣者。肆其威勢。鉗一世之口。以至於使人莫敢言。而遂致刑政之失平。則論其辜犯。萬戮猶輕。尙可以復廁鼎席。晏然周行。以重其無忌憚之罪哉。爲今之道。惟有速被重勘。息影當世。以爲避遠駴機之地。蓋臣一去。而朝象可以靖矣。門戶。可以保矣。嗚呼。臣家之得有今日。卽殿下再造之也。臣受恩至此。而曾不能報效一事。反以負乘之災。汚辱臣家。終不免於玷聖簡而孤隆眷。則其爲不忠。尤當如何。苟殿下以前日所以再造臣家者。體臣今日之懇。則其所處臣者。當不待臣辭之畢。臣何敢張皇爲說哉。衷情所迫。言不知裁。伏乞聖慈。亟賜處分。俾臣得以退歸田里。歌詠聖德。千萬顒祝。方今歲籥將新。親享隔宵。盈庭環佩。各自伸禮於起居之班。駿奔之列。而臣獨蹙。伏私次。頑然無動。瞻望雲天。只自涕泣戀結而已。答曰。省疏具悉卿懇。昨者憲臣避啓。語意峻爽。在卿私義。無怪其如是各引。予亦不知何以爲答也。然今新正隔宵。而陪列候班。皆將不得進身。益不勝耿悵也。卿首揆之任。姑非經解者。敦迫之外。無他道。卿其安心。勿復控辭。是予區區之望也。仍傳曰。此批答遣史官傳諭于領議政。
정조 3년
兵曹口傳政事。副司直李命植洪良浩蔡弘履鄭元始兪恒柱。副司果李惠祚李顯永朴天行申熤朴天衡李正薰徐郁修。
정조 3년
己亥十二月二十九日。兼春秋朴行淳。兵曹啓目。黃海兵營習操時。軍器執頉守令邊將。照律。何如。傳曰。依此律施行爲乎矣。有功議者。各減一等爲良如敎。
정조 3년
刑曹啓目。罪人崔廷喆打殺。柳吉男罪。嚴刑得情。趙得元還發配所。何如。啓。傳曰。依允。
정조 3년
己亥十二月二十九日午時。★★★★殿。親押入侍時。行都承旨鄭民始。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。記事官鄭東浚金載瓚柳橚徐龍輔。以次侍立訖。上御翼善冠袞龍袍。就月臺板位上跪坐。承旨奉祝冊進。上親押訖。還御御座。命在學書傳敎曰。左承旨右承旨馳詣廟殿宮奉審。祭物祭器看審。進排官摘奸以來。出榻敎命祐源書領議政上疏批答。又命書傳敎曰。璿源譜略校正廳施賞。前例或爲或否。而今番係是制畢後修正。其在重事體之道。不可無論賞之典。本廳堂印以下。依例書啓。命退。諸臣以次出。
정조 4년
行都承旨鄭民始隨駕宿。左承旨李亨逵隨駕宿。右承旨金文淳隨駕直。左副承旨朴祐源隨駕宿。右副承旨李在學隨駕宿。同副承旨金尙集隨駕直。注書鄭東浚隨駕宿金載瓚隨駕直。事變假注書吳泰賢守宮直。
정조 4년
大殿王大妃殿惠慶宮中宮殿。政院玉堂朝廷二品以上六曹堂上兩司長官奉朝賀。歲謁單子問安。答曰。知道。
정조 4년
大駕。詣社稷。入大次後。政院玉堂藥房。口傳問安。答曰。知道。
정조 4년
王大妃殿惠慶宮。遣承旨問安。答曰。知道。
정조 4년
李亨逵啓曰。御寶出納。何等至重。而大駕詣省牲所時。中間不爲傳於尙瑞院官員。尙留幕次云。事之可駭。莫此爲甚。當該中官。從重推考。何如。傳曰。允。
정조 4년
傳于朴祐源曰。侍衛軍兵。毛具。
정조 4년
李亨逵啓曰。今日正朝望闕禮。依例爲之之意。敢啓。傳曰。知道。
정조 4년
吏曹。口傳政事。以崔孝達爲橫城縣監。兪漢鼎爲咸昌縣監。李潤禧爲海南縣監。洪彦喆爲寧海府使。李東植爲興德縣監。
정조 4년
李亨逵。以禮曹言啓曰。太廟歲首展謁吉日。以何間推擇乎。敢稟。傳曰。旬前。從近擇入。
정조 4년
又以禮曹言啓曰。景慕宮展拜。每於孟春孟秋取稟事。定式矣。今春展拜吉日。以何間推擇乎。敢稟。傳曰。旬前擇入。
정조 4년
又以禮曹言啓曰。太廟歲首展謁吉日。令日官推擇。則今正月初四日初六日初七日爲吉云。以何日。定行乎。敢稟。傳曰。以初七日。爲之。
정조 4년
又以禮曹言啓曰。景慕宮歲首展拜吉日。令日官推擇。則今正月初四日初六日初七日十一日十三日爲吉云。以何日。定行乎。敢稟。傳曰。以初七日。爲之。
정조 4년
又以禮曹言啓曰。永禧殿展謁。非酌獻禮年次。則每於太廟歲首展謁時。一體展謁事。曾有定式矣。今番。何以爲之乎。敢稟。傳曰。依此擧行。
정조 4년
朴祐源。以兵曹言啓曰。依下敎。武藝別監等處療氣之意。敢啓。傳曰。知道。
정조 4년
庚子正月初一日巳時。上詣社稷擧動入侍時。行都承旨鄭民始。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。記事官鄭東浚金載瓚柳橚徐龍輔。以次侍立訖。上御翼善冠袞龍袍。出自仁和門。至敦化門。命駐輦。召見各道歲首戶長。命民始。問民間疾苦。邑中弊瘼。農徵豐凶。皆對曰。民弊邑瘼。別無可達之事。農徵聞老農言。則昨年冬候。可占嗣歲之豐云矣。駕臨鍾路。命尙集。招集市民。各問弊瘼。尙集回奏曰。臣奉命招聚市民。宣布聖上德音。詳問市廛弊瘼。則皆對以聖上爲民。元日祈年。今歲大有之慶。庶幾可見。而軫念之德意。又及市民。惶恐感祝。不知所達。弊瘼。今無可言之事云矣。上詣社稷。入齋所後。諸臣。以次退出。
정조 4년
庚子正月初一日午時。上御壇所西門外。省器省牲入侍時。行都承旨鄭民始。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。記事官鄭東浚金載瓚柳橚徐龍輔。以次侍立訖。上御遠游冠絳紗袍。執圭。就省器位。祝史擧羃告潔。上出就省牲位。北向立。掌牲令牽牲入。擧手曰。腯。大祝周視一帀進前曰。犧牲肥澤尺量。何如。上曰。唯。牲人各牽牲立爼上。擧尺度之。牛氏豕氏羊氏。太祝。立牲後。擧笏告曰。充。因牽牲出。上還齋室。諸臣。以次退出。
정조 4년
庚子正月初一日申時。上御社稷齋室。軍士房承旨入侍時。左副承旨朴祐源。記事官金載瓚柳橚徐龍輔。以次進伏訖。上命書傳敎曰。動駕第次。先詣太廟。次詣永禧殿。次詣景慕宮。以此擧行。命退。承史以次出。
정조 4년
庚子正月初一日申時。上御社稷齋室。右副承旨入侍時。右副承旨李在學。記事官金載瓚柳橚徐龍輔。以次進伏訖。上命書傳敎曰。每歲元朝。下勸農綸音。所以重民本之意也。然予否德忝位以後。誠未格天。惠未下究。潦暵頻年。民惟艱食。未免顚連殿屎之患。恫若在己。不遑寧處。何幸昨年年事稔熟。觀乎諸道之啓。詢之進俸之吏。瘡痍得以少完。流亡賴以安堵。差可紓丙枕之憂矣。第人心狃於少康。民功怠於稍登。矧今歲籥載新。東作將始。勤力其中。克盡嗣歲之備。然後屢豐之效。可以期矣。咨爾分憂之臣。各勅所部。毋忽職事。凡於堤堰灌漑之政。耕播勞徠之方。董率之警勵之。俾小民莫敢怠荒。如古人勸之勿壤之休。則予尙嘉乃。卿其勉之事。自政院下諭于八道道臣兩道留守處。命退。承史以次出。
정조 4년
庚子正月初一日申時。上御社稷齋室。軍士房承旨入侍時。左副承旨朴祐源。記事官金載瓚柳橚徐龍輔。以次進伏訖。上命書傳敎曰。明日。新舊番軍兵犒饋日也。昨年則有所統領。其制甚密矣。周年之間。今忽頓異。殊覺悵悵也。卿雖今謝事。前此摠五營之兵。典宿衛諸務。卽舊時大將也。縱無如前管轄之事。何不以常朝之服。參此席而受此盃也。言念及此。予亦無以爲懷也。此則本不關於職事。又無難便於格例者。明日殿座時入侍事。遣史官。傳諭于洪奉朝賀。又命書傳敎曰。明日犒饋時挾輦軍六十名。以金虎門新番軍除出。排立槍劍軍置之。又命書傳敎曰。明日犒饋時侍衛等節。一依昨年例擧行。命退。承史以次出。
정조 4년
庚子正月初一日申時。上御社稷齋室。禮房承旨入侍時。左承旨李亨逵。記事官金載瓚柳橚徐龍輔。以次進伏訖。以守令有闕政事。取稟。上命書傳敎曰。竝口傳差出。至於海南。銓曹之厚薄。在於此等邑。道臣之褒貶。在於此等邑。須用援例之政。然後庶可革此等之弊。無論文蔭武。勿拘資格。各別擇差事。分付。又命書傳敎曰。査啓旣到之後。本事可謂脫空。況當歲首。時囚中李命杰。分揀放送。使之催促下送。又命書傳敎曰。觀此歲饌別單。不勝愴感。鶴城君。家米肉元式。例外加給。紬綿。亦令優數輸送事。分付。命退。承史以次出。
정조 4년
庚子正月初一日四更。上御社稷行祭所。入侍時。行都承旨鄭民始。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。記事官鄭東浚金載瓚柳橚徐龍輔。以次侍立訖。上御冕服。就板位。上行祭如儀。祭訖。還詣大次。承史以次出。
정조 4년
行都承旨鄭民始坐。左承旨李亨逵坐直。右承旨金文淳坐。左副承旨朴祐源坐。右副承旨李在學坐。同副承旨金尙集坐直。注書鄭東浚仕金載瓚仕直。事變假注書吳泰賢仕。
정조 4년
上在昌德宮。停常參經筵。
정조 4년
李在學啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
傳于李亨逵曰。軍士房承旨。入侍。
정조 4년
朴祐源。以訓鍊都監言啓曰。依下敎。衛內軍兵等處。設粥分饋之意。敢啓。傳曰。知道。
정조 4년
金尙集。以兵曹言啓曰。今正月初七日。大駕詣宗廟永禧殿展謁。詣景慕宮展拜時。以何營軍兵隨駕。何營軍兵留陣。而禁軍馬步軍。以幾番幾哨磨鍊乎。敢稟。傳曰。竝全數磨鍊。
정조 4년
大司憲李普行疏曰。伏以徐命膺之負犯。臣於箚陳之辭。引避之啓。略陳其槪。而自上旣下商量處分之敎。故臣方退伏。恭俟明命之下矣。卽伏見相臣之疏。則乃以其兄丁酉自首之疏。謂之以前後事實之開釋無餘。而殆若其兄之初無所干犯者然。嘻噫。此何言也。臣於是。誠不勝其瞠然而駭惑也。此無他。以臣前日之所言。只擧其槪。未及其詳故耳。臣誠慨然。非不知更以前日未盡之言者。歷擧命膺。平生與能賊。爲血黨死友之終始根因。前後爲能賊爪牙腹心之負犯顚末。以明其不然。但念爲親者諱。天理人情之所在。而相臣之所以如是爲說者。雖是其兄本犯事實之外。然眞所謂觀過知仁。則因其弟之言。數其兄之許多黨逆情節。有非仁人君子之所可爲也。臣何必更爲條擧臚列。以傷古人愛護人倫之義。而有若與他人互相辨明者哉。臣姑置之。玆不復言也。然臣於相臣事。竊有所慨恨者。臣雖疲軟。以其職。則任言責也。顧其言。則論其兄也。自上旣有量處之敎。則處分未下之前。遽進對辨之章。有若無故平人。尋常自明者然。而又其領揆文衡弓矢斧斤等諭。亦何其不擇之甚也。噫。臣之犬馬之齒。已踰六十矣。其於一切當世之事。索然久矣。特遭遇明時。雖未忍便訣。而楚弓得失。干已甚事。其亦不知人甚矣。且臣於命膺。本無私惡。又有相臣之樹立。則何嘗無顧藉。以欲其安全之意哉。誠以命膺自作之孽。終不可逭。而刑政得失。乃國家治亂之所係也。將見吾君之刑政。由命膺而見壞。擧世之公議。由命膺而不伸。故臣於是不獲已而言之又言耳。相臣。何不反觀而試思之。乃反欲處其兄於淸說無累之地。隱然欲歸臣於忌忮勢位之科。亦不異乎。此莫非臣平日言行無素。不能見孚之致。尤不覺反省而自忸也。從玆以往。官職去就。豈有可論哉。玆敢冒陳短章。仰暴情懇。伏乞聖慈。俯加諒察。亟遞臣職。以安微分幸甚。答曰。省疏具悉。卿其勿辭行公。
정조 4년
正言嚴思憲疏曰。伏以新元載屆。日候晴和。社壇禮成。鑾蹕穩旋。臣民慶忭。曷有其極。臣於日前。得接鄕信。則臣母素患痰滯之症。挾感添劇。病情非細。私心所迫。宜卽歸省。而適値親祭有命。見差祀官。義重駿奔。未敢擅行。昨夕專价踵至。症形越添。眞元凜綴。促臣歸視。臣聞此報。方寸煎灼。按住不得。短章自列。徑尋鄕路。伏願聖明。俯垂諒察。亟削臣所帶之職。以便救護。仍治臣擅離之罪。以肅朝綱。不勝幸甚。答曰。省疏具悉。爾其勿辭往護焉。
정조 4년
庚子正月初二日巳時。上御春塘臺。犒饋入侍時。行都承旨鄭民始。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。記事官鄭東浚金載瓚柳橚徐龍輔。以次進伏訖。上命訓鍊大將具善復。禁衛大將李敬懋。御營大將李邦一。各領所部軍兵入侍。又命奉朝賀洪國榮入侍。因宣饌。各營軍兵。各就部位。命各隊頭領。以次犒饋訖。上還內。諸臣以次出。
정조 4년
庚子正月初二日酉時。上御誠正閣。同副承旨入侍時。同副承旨金尙集。記事官金載瓚。記注官權應奎。記事官柳橚。以次進伏訖。上命書兵曹草記判付。又命書傳敎曰。此時守令曠官可悶。全羅道褒貶開坼坐起。明日爲之。待判下。政官牌招開政。命退。承史以次出。
정조 4년
行都承旨兪彦鎬未肅拜。左承旨李亨逵坐。右承旨金文淳坐直。左副承旨朴祐源坐直。右副承旨李在學病。同副承旨金尙集坐。注書二員未差。假注書閔孝克病李錫夏仕直。事變假注書吳泰賢仕。
정조 4년
藥房啓曰。昨日親享社壇。徹宵將事。侵曉還宮。伏未審夜間。聖體。若何。勞動之餘。不瑕有致損之節乎。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。慈殿慈宮氣候一樣。不必入診矣。
정조 4년
朴祐源。以都摠府言啓曰。今日入直內三廳武兼禁軍及軍兵等。中日習射。請出標信。傳曰。停。
정조 4년
傳于金尙集曰。軍士房承旨。入侍。
정조 4년
傳于李亨逵曰。都承旨許遞。前望單子。入之。
정조 4년
承旨前望單子。入之。李義翊落點。
정조 4년
都承旨前望單子。入之。兪彦鎬落點。
정조 4년
金文淳啓曰。吏曹判書李重祜。參判李義翊。參議金夏材牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 4년
吏曹。口傳政事。鄭東浚金載瓚檢閱單付。
정조 4년
注書鄭東浚金載瓚移職代。以閔孝克李錫夏爲假注書。
정조 4년
以大司諫林得浩牌不進罷職傳旨。傳于朴祐源曰。只推。
정조 4년
朴祐源啓曰。卽者。議政府錄事來言。領議政徐命善。堂疏峻發。轉益危蹙。不敢偃處。逬出城外云。仍納命召。何以爲之。敢稟。傳曰。領議政命召。遣史官傳授。
정조 4년
傳于金文淳曰。禮房承旨。入侍。
정조 4년
以吏曹參議金夏材牌不進罷職傳旨。傳于朴祐源曰。只推。
정조 4년
兪彦鎬。以吏曹言啓曰。今日本曹開坼坐起時。考見全羅道褒貶啓本。則南平縣監鄭東協。以事或近苛爲目。光陽縣監鄭駿采。戒忽小忿爲目。則宜置下考。而置諸中考。致勤點下。殊無嚴明殿最之意。該道道臣。推考警責。南平縣監鄭東協。光陽縣監鄭駿采。竝依定式。下考施行。何如。傳曰。允。
정조 4년
金文淳。以吏批言啓曰。興陽縣監申禹相。以三年窠守令。兩次居中。其不治可知。依例罷黜。何如。傳曰。允。
정조 4년
朴祐源。以兵曹言啓曰。本曹佐郞尹得孚身病猝重。累度呈狀乞遞。宿衛重地。不可久曠。今姑改差。何如。傳曰。允。
정조 4년
金文淳。以吏批言啓曰。侍從臣父年七十人。每於歲首。抄啓加資事。載在法典矣。侍從臣父年七十人員。別單書入之意。敢啓。傳曰。允。
정조 4년
有政。吏批。判書李重祜牌不進。參判李義翊進。參議金夏材牌不進。右承旨金文淳進啓曰。判書李重祜。參議金夏材。竝牌招不進。小臣獨政未安。何以爲之。敢稟。傳曰。仍爲之。
정조 4년
以權噵爲判尹。金亮材爲社稷令。柳曾養爲南平縣監。李思曾爲光陽縣監。李熙輔爲宗簿直長。沈基泰爲兵曹佐郞。鄭冑新爲興陽縣監。西溪君熠今加崇憲。花陽君榷今加承憲。宗簿正趙尙鎭今加通政。以上加資事承傳。
정조 4년
兵批。判書具允鈺進。參判趙時俊病。參議徐有防入直進。參知鄭元始病。左副承旨朴祐源進。
정조 4년
以李漢五爲五衛將。李震樞爲西生僉使。金時炯爲鹿島萬戶。東林中軍單金大有。壬海別將單吳剛楚。訓鍊都監哨官權宜中。今加折衝。副司直單李福源鄭民始李養鼎安聖彬。副司果單尹行元。寶化堡權管單朴昌玧。
정조 4년
朴祐源。以都摠府言啓曰。副摠管趙圭鎭。以御營中軍軍兵等中日試放事。南小營晝仕出去之意。敢啓。傳曰。知道。
정조 4년
又以兵曹言啓曰。去冬三朔。各廳堂下武臣等能麽兒考講時。都摠府都事李景烈。武臣兼宣傳官張齊賢柳心源李光進李雨普。部將鄭泰曾。守門將金命珣。講一次陣一次不通。訓鍊院僉正蔡顯五。判官申協李敬大。宣傳官白東運李明勳尹守訥。武臣兼宣傳官朴瀅金就明。部將金尙瑜。守門將李長炯。講一次不通。武臣兼宣傳官朴載熙柳鎭爀辛弼垕陣一次不通。竝依定式。從重推考。何如。傳曰。允。
정조 4년
又以兵曹言啓曰。依下敎。春塘臺親臨犒饋應參人外。隨駕駕後禁軍及將校軍兵等處。乾犒饋分給之意。敢啓。傳曰。知道。
정조 4년
又以義禁府言啓曰。殿牌作變罪人。無不設鞫擧行之例事。草記批旨內知道啓下矣。吉州牧城津鎭殿牌作變罪人鄭江。依例發遣府都事拿來。何如。傳曰。更待下敎。
정조 4년
吏曹判書李重祜疏曰。伏以臣猥以衰鈍之質。又叨僨誤之地。仍之以向來情勢。夫豈敢唐突復出。而適會大政期迫。飭敎屢下。薦犯違逋。呼望路阻。臣於是。嚴畏義分。拚抛廉愧。遂至於冒沒副急。而注擬之間。瘡疣百出。聖度雖或寬假。私分尤增悚恧。惟期行政之日。便是瓜熟。尋單之後。庶蒙鞶遞矣。乃者禮擧親享。職忝攝事。庚牌儼臨。他不暇顧。又不免撤單呈身。出處顚倒。有乖初心。今於竣事之後。又復因仍蹲據。恬若固有。則貪戀放倒之目。將何以自解乎。噫。臣本素門平進。文質無當。何嘗意到於榮塗要津。而伏蒙我聖上特達之恩。不以無似。謂堪器使。畀臣銓選之重。旣頻且久。身行大政。今至三遭矣。歷數諸臣。未有其比。臣是何人。而得此於新化三載之內耶。恩重丘山。報蔑絲毫。驢技已殫。蚊負難勝。兜攬之譏。衆忌攸萃。盈滿之災。鬼責必至。每中夜以思。怵然心悸。集木蹈氷。未足喩其危懼也。倘蒙日月之明。少垂容光之照。父母之慈。特推體下之仁。則不待臣辭之畢。而有以處臣也。且臣於昨日將事之餘。失汗過多。風寒外襲。精神昏瞀。言語蹇澁。委頓床玆。不省四到。此是臣本來宿症。多般醫治。始得差完。目下証狀。實無時月之內。束帶趨造之勢。此際得伏見昨下傳敎。有湖南殿最。開坼後牌招開政之命。而病情如右所陳。成命之下。末由擧行。玆敢披瀝肝膈之懇。仰申疾痛之呼。伏乞聖明。俯賜矜諒。亟命鐫臣銓部之任。以卒終始生成之澤。不勝萬幸。答曰。省疏具悉。先開坐。後調理。
정조 4년
左副承旨朴祐源疏曰。伏以臣所帶尙衣院副提調。卽都承旨之例兼也。前以格例所拘。臣雖替膺。今於知申已改。其不可仍冒也決矣。玆敢據例仰瀆。伏乞亟賜變通。以存公格。不勝幸甚。答曰。省疏具悉。前例斑斑。爾其勿辭仍察。
정조 4년
持平許霮疏曰。伏以三陽回泰。萬品俱新。無彊慶福。爲聖人頌祝。臣本疎愚譾劣。百不猶人。言責重任。初非可論。義重沐浴。冒眛承膺。曳疾詣臺。亦已屢矣。而誠意淺薄。未蒙一兪。私心惶愧。若無所容。第臣向叨薇垣。朝講入侍時。伏聽親講論語中孔夫子請討陳恒之義矣。以隣國之臣。而請討隣國之賊。則無君之賊。天下共誅可知。如鄭妻龜柱。通天地亘萬古所無之賊。而共處一國。共戴一天。今至幾許年。尙靳顯戮。使孔夫子。處乎今之世。則謂今日我國臣子曰。有臣分乎否乎。臣誠憤裂痛哭。不欲俱生。王者體乾。主於行仁。而仁是屬於陽屬於剛。故若偏於寬柔。而不行剛克之政。則大非體元之義。而如是之故。國綱日頹。公議不行。如徐命膺之昵附能賊。彰著難掩者。擧朝畏忌。在下而不敢言。在上而不加罪。憲長所論。亦云晩矣。而其所云樹立自樹立公法自公法者。此可見一世公議之不可已者也。伏願聖明。克體乾剛。赫然改圖。亟從三司所請兩賊依律之啓。其他諸賊。次第允從。徐命膺。亦從憲長所請宜矣。譜略修整。何等重事。而不一筵稟。已極疎率。至於惠慶宮爵號。初不詳載。此何道理。此何分義。雖有特敎譴罷之罰。不可薄罷而至。臣謂其時堂上都廳。亟施削奪之典。可也。我殿下御極以後。嚴治貪吏。戒諭懇惻。庶幾人心知戢。舊習丕變。而稍有勢力者。則貪饕如前。略無顧忌。江陵府使鄭象仁。斫取樓柱可合板材者數十餘株。浮江而下者。絡續不絶。嫌其人知。則於船中。內藏板材。外架小轎。有若士夫家女行。使列邑不敢搜禁。潛自和賣於沿江居民。又或見捉。則其弟在畿營。嚴關該邑。使之出給。至於驪州府。則曳出其所捉四十餘巨板。聚會吏民。盡爲焚燒於淸心樓下。煙熖漲天。灰燼滿庭。道路傳播。無人不知。此類之狼藉貪婪。無所忌憚。一至此哉。臣謂江陵府使鄭象仁。嚴査重繩。其弟京畿監司鄭好仁。罷職斷不可已也。臣於昨夜隨牌往來之路。痰癖宿症重發。胸膈充塞。呼吸不通。末由自力詣臺。玆敢冒入文字。仰瀆崇嚴。惟聖明垂察焉。答曰。省疏具悉。徐命膺事。旣諭憲長之批。宗簿堂郞事。不過一時不審。不允。京畿監司事。方面體重。江陵府使事。令該道道臣。詳査狀聞。
정조 4년
庚子正月初三日三更一點。上御誠正閣。禮房承旨入侍時。右承旨金文淳。假注書李錫夏。記事官柳橚金載瓚。以次進伏訖。上曰。歲首先朝參後展謁。獨有己未年例乎。文淳曰。己未年歲首朝參。行於初五日。展拜則初十日爲之。而其他無可考之例矣。上命書傳敎曰。歲首展謁。定於旬間者。動駕之恐涉太頻。而今因言端。聞禮房言。先朝五十年。先行展謁。次行朝參。而朝參之先行。其例絶罕云。予之當初如是排日。殊甚竦然。春展謁日字。依初擇日日字。以初六日爲之。初五日朝參。退定於初七日。上曰。吏曹參判出去乎。文淳曰。俄已出去矣。上命退。諸臣以次退出。
정조 4년
行都承旨兪彦鎬坐。左承旨李亨逵坐。右承旨金文淳坐直。左副承旨朴祐源坐。右副承旨李在學坐直。同副承旨金尙集坐。注書二員未差。假注書閔孝克仕李錫夏仕直。事變假注書吳泰賢仕。
정조 4년
兪彦鎬啓曰。同副承旨金尙集。今日不爲仕進。卽爲牌招。何如。傳曰。允。
정조 4년
朴祐源啓曰。明日次對。兩司當爲進參。除在外疏批未下外。未肅拜呈告人員。竝待開門牌招。以爲入侍之地。何如。傳曰。允。
정조 4년
李在學啓曰。卽者領議政徐命善。又使錄事。來納命召。何以爲之。敢稟。傳曰。命召遣史官。更爲傳授。
정조 4년
金文淳啓曰。上番兼春秋柳橚。旣入省記之後。無端徑出。依定式。禁推傳旨捧入之意。敢啓。傳曰。知道。
정조 4년
傳于李在學曰。不卽入來兼春秋。一體捧傳旨。
정조 4년
李在學啓曰。卽者領議政徐命善。又使錄事。來納命召。何以爲之。敢稟。傳曰。遣史官。更爲傳授。
정조 4년
兪彦鎬。以吏曹言啓曰。新除授寧海府使洪彦喆呈狀內。矣身與前府使李重馥。有親査應避之嫌云。旣與前府使。交代相避。則法不當仍置。依例改差。何如。傳曰。允。
정조 4년
又以吏曹言啓曰。新除授鏡城判官金敍九呈狀內。矣身老母今年七十二歲。法不冒赴云。親年七十歲以上者。勿許三百里外遠邑守令。載在法典矣。鏡城判官金敍九。依例改差。何如。傳曰。允。
정조 4년
領敦寧李溵箚曰。伏以臣於疾病昏昏之中。得伏見政廳所下傳敎。以軍器寺自辟望事。有提調推考之命。臣誠惶恐不知所出。臣自待罪本寺提擧。不能事事。前者自辟。多屬公事提調。至於今番。臣適擬送。而臣本無聞見。近又委在牀簀。都不省戶外事。望記之移送吏曹者亦有日。而全未聞擬望者之其間犯科。矇然做錯。致勤聖敎。問備之罰。臣實當之。而有不足以贖其罪。伏地兢惶。惟俟大何而已。歲首展禮。臨門朝會。次第隔日。百僚奔走。而臣獨奄奄。末由自力。虧分闕禮。合被邦憲。亦願亟降威罰。以安微分。不勝幸甚。答曰。省箚具悉卿懇。以疾未參。何辭之有。本寺事雖是公事。堂上之事本事。元無深意。故欲命安徐。卿其安心勿辭。仍傳曰。此批答。遣史官。傳諭于領敦寧。
정조 4년
庚子正月初四日辰時。上御誠正閣。軍士房承旨入侍時。左副承旨朴祐源。假注書李錫夏。記事官鄭東浚金載瓚。以次進伏訖。上命書傳敎曰。與朝會有異。明日次對。依例擧行。上曰。都承旨肅謝後入侍事。分付。可也。都承旨。入侍。出榻敎仍命退。諸臣以次退出。
정조 4년
庚子正月初四日巳時。上御誠正閣。都承旨入侍時。行都承旨兪彦鎬。假注書李錫夏。記事官柳橚金載瓚。以次進伏訖。上曰。卿之辭巽太過矣。何不一番上來。以伸義分乎。彦鎬曰。下問如此。臣不勝惶悚矣。臣之平日濫被恩渥。不知幾遭。而惟是一分圖報之忱。素所蓄積矣。豈敢爲退巽之計。而第有情私之萬萬切悶者。臣母年今八十七矣。昨夏以後。筋力都廢。宿病彌篤。展轉隨人。臣以此情地。實難暫時離捨。而今番歲謁。義不可不進參。故今纔上來矣。意外除命。忽下此際。故冒沒出肅。而實無多日睽離之路。公私不勝惶悶矣。上曰。方當孝理之治。豈可使卿久留。而第名在朝籍。則當或往或來。以爲忠孝兩伸之地。而不必辭巽太過矣。彦鎬曰。聖敎及此。尤切惶感之忱矣。上命退。諸臣以次退出。
정조 4년
庚子正月初四日申時。上御誠正閣。禮兵房承旨入侍時。右承旨金文淳。左副承旨朴祐源。假注書李錫夏。記注官鄭益祚。記事官金載瓚。以次進伏訖。上曰。今日坐直誰也。文淳曰。臣與右副承旨臣李在學坐直矣。上曰。軍器判官事處分傳敎。出朝報乎。祐源曰。出朝報矣。上命書傳敎曰。大臣箚批旣諭。本事不過一時匪怒之敎。昨日軍器判官事處分傳敎爻周。以安大臣之意。仍命書領敦寧李溵箚批。命祐源先退。命書傳敎曰。再明日動駕時刻。以卯正磨鍊。又命書傳敎曰。停講許久。何待日暖。自初七日。經筵取稟事。分付。仍命退。諸臣以次退出。
정조 4년
行都承旨兪彦鎬坐。左承旨李亨逵病。右承旨金文淳坐。左副承旨朴祐源坐直。右副承旨李在學坐。同副承旨金尙集坐直。注書二員未差。假注書閔孝克仕李錫夏仕直。事變假注書吳泰賢仕。
정조 4년
傳于朴祐源曰。大臣備局堂上。引見。
정조 4년
朴祐源啓曰。事變假注書吳泰賢。身病猝重。勢難察任。今姑改差。何如。傳曰。允。
정조 4년
金文淳啓曰。明日大駕詣宗廟後。王大妃殿惠慶宮問安。何承旨進去乎。敢稟。傳曰。右承旨進去。
정조 4년
兵曹口傳政事。以李萬恢爲副摠管。
정조 4년
備忘記。今下弓矢。仇寧萬戶李東郁處給送。
정조 4년
吳泰賢改差。代以李彦祜爲事變假注書。
정조 4년
備忘記。納符凡今幾日。授而復納。納而復授。一日二日。上下相持。徒損朝體。亦非禮待。領議政徐命善。今姑勉副。
정조 4년
以大臣置處政事。取稟。傳于金尙集曰。當日爲之。
정조 4년
傳于朴祐源曰。宣傳官李章漢李潤國田光濂汰去。其代。今日政各別擇差。
정조 4년
金尙集啓曰。卽者吏曹假郞廳來言。大臣置處政事。當日爲之事。命下矣。判書李重祜方在受由中。參判李義翊。參議金夏材俱以病不來。不得開政云。參判參議。竝卽牌招。何如。傳曰。允。
정조 4년
有政。吏批。判書李重祜病。參判李義翊。參議金夏材進。同副承旨金尙集進。以李重祜爲知經筵。李邦億爲軍器判官。金載泰爲監察。宋守淵爲中部奉事。奇彦鼎爲寧海府使。申熤爲鏡城判官。中學訓導單金持泳。軍器參奉單楊春得。掌樂正宋濟魯。前牧使徐覺修。以上年七十侍從臣父加資事承傳。
정조 4년
金尙集。以吏批言啓曰。領議政徐命善勉副事。命下矣。當爲置處。而領敦寧一窠。他大臣。今方見帶。本曹無相當窠。依例送西之意。敢啓。傳曰。知道。
정조 4년
朴祐源。以兵批言啓曰。領議政徐命善勉副事。命下矣。當爲隨品置處。而領中樞一窠判中樞二窠。他大臣及輔國判書李益炡。今方見帶。依例從座目。判中樞李益炡。降付知中樞。其代。徐命善下批之意。敢啓。傳曰。知道。
정조 4년
兵批。判書具允鈺進。參判趙時俊病。參議徐有防病。參知鄭元始入直進。左副承旨朴祐源進。以徐命善爲判府事。李益炡爲知事。任嵂成玉李仁彬爲宣傳官。徐浩修爲副司直。金聖和爲副司果。
정조 4년
傳于朴祐源曰。風寒挽近所無。已會之百官軍兵。雖不能退送。悶念何言。出還宮時。馬兵禁軍騎士駕前駕後等。着甲冑一節安徐事。卽爲分付各營門。
정조 4년
金尙集。以義禁府言啓曰。刑曹啓辭內。碧潼郡定配罪人金德鎭逃還時。當該配所官。令該府。拿問嚴處事。允下矣。當該配所官碧潼前郡守李潤慶。時在任所云。依例發遣府書吏。交代後拿來。何如。傳曰。允。
정조 4년
又以義禁府言啓曰。慶尙監司洪樂彬啓本。據刑曹粘目內。平安道安州牧定配罪人李石化。逃還本土安東縣。得病物故。當該配所官。令該府拿問處之事。允下矣。當該配所官。令該道道臣。指名狀聞後。拿問處之。何如。傳曰。允。
정조 4년
以掌令尹弼秉。持平許霮韓晩裕牌不進罷職傳旨。傳于朴祐源曰。只推。
정조 4년
朴祐源啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
傳于朴祐源曰。雪下如雨。明日展謁時。輦路必甚泥濘。軍兵勞苦可悶。使之平明後待令事。卽爲分付各該營門。三嚴。亦以辰初。磨鍊以入。
정조 4년
金文淳啓曰。實錄廳持去丙戌丁亥戊子年日記合三十七卷。先爲還來之意。敢啓。傳曰。知道。
정조 4년
朴祐源。以兵曹言啓曰。今正月初六日動駕時。本曹補把京畿驛馬五十匹。依例入把之意。分付本道。何如。傳曰。允。
정조 4년
李在學。以刑曹言啓曰。頃因平安監營移文。碧潼郡定配罪人金德鎭。逃還京中云。故發刑差譏捕。而累月跟探。莫知蹤跡。近聞其同生弟亨鎭。寓居于京畿富平地。或疑逃匿於其弟之所。發關畿營。使之譏詗矣。卽接該道回移。則昨春。德鎭果爲來到亨鎭家。仍卽染病致死。面里任所告。如出一口。而到今其死已久。無路檢驗云。罪人德鎭。以軍器寺火藥偸竊罪。因傳敎減死定配者。則當該配所官。雖以逃躱。卽報營門。常時不能檢飭之狀。極爲駭然。令該府。拿問嚴處。德鎭逃還之後。亨鎭雖不得以弟告兄。及其身故。當卽告官。而不此之爲。以致不得行檢者。亦不可無罪。令本道嚴刑懲礪。德鎭則徒流案頉下之意。分付該道道臣。何如。傳曰。允。